Nafisa Mo‘minova Moscow Open’da ikkinchi o‘rinni egalladi

O‘zbekistonlik ilk ayol grossmeyster Nafisa Mo‘minova Moscow Open—2014 xalqaro shaxmat festivali grossmeyster talaba qizlar o‘rtasidagi turnirda ikkinchi o‘rinni egalladi, deb xabar berdi 12uz.

Grossmeyster talaba qizlar o‘rtasidagi musobaqada Mo‘minova jami to‘qqiz turdan 6,5 ochko to‘plashga erishdi va ikkinchi o‘ringa sazovor bo‘ldi.
To‘rtinchi turda Nafisa gruziyalik grossmeyster Meri Arabidze bilan durang o‘ynagan va ochkolar bo‘yicha peshqadamlik qilayotgan edi.
So‘nggi turda esa Nafisa ukrainalik Liza Solovyova bilan durang o‘ynadi. Keyingi o‘yinda Solovyovaning raqibi gruziyalik Meri Arabidze g‘alaba qozonib, 7 ochko bilan birinchi o‘rinni egalladi.
Liza Solovyova esa 5,5 ochko bilan uchinchi o‘rin sohibi bo‘ldi.
Nafisa Mo‘minovaning o‘zi Fasebook’dagi sahifasida uni qo‘llab-quvvatlagan insonlarga minnatdorchilik bildirib, shunday yozgan:
Moscow open nihoyasiga yetdi. “G” turnirda 2-o‘rin. Do‘stlarim, musobaqa davomida meni qo‘llab turganlaringiz uchun katta rahmat!
Biz esa Nafisaga bundan-da baland cho‘qqilarni zabt etishini tilaymiz!